Kienet ġimgħa oħra li rat lill-Kap tal-Oppożizzjoni jfalli żewġ testijiet oħra. Fl-ewwel lok reġa' spiċċa ċass quddiem konferma li ministru minn tiegħu kiser il-kodiċi tal-etika u aġixxa b'mod mhux aċċettabbli. Mhux għax qatt kien hemm dubju, iżda s-sentenza tal-Qorti li ngħatat din il-ġimgħa dwar l-eks-Ministru Tonio Fenech, hija timbru ieħor ta' kif shadow minister ewlieni tal-Partit Nazzjonalista aġixxa b'mod li ma jagħmel ebda ġieħ lil min ikun f'kariga bħalma kellu hu, dik ta' ministru. Huwa daqstant gravi li sa issa Simon Busuttil wieġeb biss b'silenzju għall-fatt li Fenech aċċetta rigali mingħand min hu involut fl-iskandlu taż-żejt. Dan fi żmien li kien Ministru tal-Enemalta. Dan hu silenzju sinonimu ma' kap li m'għandux l-istoffa jieħu d-deċiżjonijiet u li meta ma jkollu xejn xi jgħid iktar, imbagħad jispiċċa jiddefendi l-ħażin. Dik fil-konfront ta' Tonio Fenech hija l-istess attitudni li ħa fil-konfront tal-Viċi Kap tal-Partit Nazzjonalista Mario de Marco, li għal snin twal ma ħallasx għal xogħol minn persuna involuta fil-Panama Papers. Dak ukoll ksur tal-kodiċi tal-etika. Jew fil-każ tal-Viċi Kap l-ieħor Beppe Fenech Adami, li għadu jirrifjuta li jippubblika irċevuti għal xogħlijiet fuq il-palazz tiegħu ta' Ħal Għargħur filwaqt li għall-ebda raġuni ma jrid joqgħod għal tax audit. Huma dawn l-eżempji u ħafna iktar li jagħmlu lil Simon Busuttil mhux kredibbli. Dawn juru kif Simon Busuttil mhuwiex prim ministru alternattiv. Bħalissa, tant il-Kap tal-Oppożizzjoni hu mitluf f'dagħdigħa negattiva li issa spiċċa jagħmel il-fares. Lanqas jitwemmen li, wara ġimgħat jgħid li d-demokrazija mhedda għax il-Gvern ħareġ avviż legali li jirregola l-billboards, din il-ġimgħa nesa jdaħħal fil-Qorti l-kawża biex jikkontesta dan l-avviż legali. Anke jekk kien qal li se jagħmel hekk. Din l-attitudni turi kif Simon Busuttil huwa kap li jitkellem ħafna, iżda mbagħad iqumu dubji serji kemm dak li jitkellem dwaru jkun qed jemmnu.